
Č.: KaVSÚ-10-338/2008
MINISTERSTVO OBRANY SLOVENSKEJ REPUBLIKY

zastúpené ministrom obrany p. Jaroslavom BAŠKOM

a

  SLOVENSKÝ ODBOROVÝ  ZVÄZ    ZAMESTNANCOV OBRANY

zastúpený predsedom p. Mariánom LACKOM

(ďalej len „zmluvné strany“)

uzatvárajú  túto

KOLEKTÍVNU  ZMLUVU

na  rok  2009
I. časť

Úvodné ustanovenia

1. Táto kolektívna zmluva (ďalej len „zmluva“) upravuje vzájomné vzťahy medzi Ministerstvom obrany Slovenskej republiky (ďalej len ministerstvo) a Slovenským odborovým zväzom zamestnancov obrany (ďalej len „odborový zväz“), ich práva a povinnosti v rozsahu zákona č. 311/2001 Z. z. Zákonníka práce v znení neskorších predpisov (ďalej len „Zákonník práce“), zákona č. 552/2003 Z. z. o výkone práce vo verejnom záujme v znení neskorších predpisov (ďalej len „zákon č. 552/2003 Z. z.“) a zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len zákon č. 553/2003 Z. z.“).

2. Zmluva sa vzťahuje na zamestnancov ministerstva a  civilný personál  ozbrojených síl Slovenskej republiky (ďalej len „zamestnanec“), ktorí sú odmeňovaní podľa zákona č. 553/2003 Z. z.

3. Zmluvné strany sa dohodli, že na základe nariadenia ministra obrany Slovenskej republiky č. 1/2006 o poverení na právne úkony v pracovnoprávnych vzťahoch v znení Nariadenia ministra obrany č. 67/2007 (ďalej len „nariadenie ministra“) funkcionári poverení vykonávať v mene ministerstva individuálne právne úkony v pracovnoprávnych vzťahoch zamestnancov (ďalej len „poverení funkcionár“), ktorí sú odmeňovaní podľa zákona č. 553/2003 Z. z., upravia bližšie ustanovenia zmluvy v prípadoch, v ktorých takúto úpravu  zmluva pripúšťa, po dohode so základnou odborovou organizáciou.

4. Zmluvné strany budú spolupracovať a informovať sa o svojich stanoviskách pri tvorbe predpisov a iných opatrení, ktoré budú mať vplyv na pracovné, mzdové a sociálne podmienky zamestnancov. Ministerstvo bude zasielať návrhy takýchto všeobecne záväzných právnych predpisov na zaujatie stanoviska odborovému zväzu v dostatočnom predstihu; rovnako bude ministerstvo zasielať odborovému zväzu na vedomie interné normatívne akty z uvedených oblastí.

5. Ministerstvo bude v nevyhnutnom rozsahu a bezplatne poskytovať odborovému zväzu a jeho orgánom a organizáciám primerané priestory na pracoviskách vrátane ich vybavenia pre organizačnú, kultúrnu a vzdelávaciu činnosť a hradiť náklady spojené s ich údržbou a technickou prevádzkou vrátane služieb posádkových podacích staníc. Odborová organizácia pri útvaroch a zariadeniach požiada o ich poskytnutie príslušného funkcionára.

6. Zmluvné strany sa dohodli na uvoľňovaní členov orgánov odborového zväzu na akcie organizované odborovým zväzom na žiadosť zamestnanca na nevyhnutne potrebný čas. Za zameškaný pracovný čas poskytne ministerstvo uvoľneným zamestnancom náhradu platu vo výške ich priemerného zárobku. Ak tento čas presiahne dva dni v mesiaci,  odborový zväz refunduje plat ministerstvu. Za tých istých podmienok budú uvoľnení zamestnanci na celoslovenské športové hry, ktoré bude organizovať odborový zväz,  v trvaní jedného pracovného dňa v kalendárnom roku. 

7.
Ministerstvo poskytne pracovné voľno s náhradou platu jednému zamestnancovi na výkon funkcie v odborovom orgáne základnej odborovej organizácie  v  rozsahu stanovenom v § 240 ods. 3 písm. a) až c) Zákonníka práce, zvýšenom o štyri hodiny.

8.  Odborový zväz sa zaväzuje bezodkladne a objektívne informovať ministerstvo o vzniku  sociálneho napätia, o jeho príčinách a spolupracovať pri ich riešení. Odborový zväz podporuje úsilie ministerstva o zavedenie bezhotovostného spôsobu vyplácania platov v súlade so Zákonníkom práce.
II. časť

Prerokovanie, právo na informácie a kontrolu

1. Ministerstvo   zabezpečí  včasné  predloženie  návrhov týchto opatrení: opatrenia na utváranie podmienok zamestnávania zamestnancov, žien, mladistvých a zamestnancov so zmenenou pracovnou schopnosťou, opatrenia na zásadné otázky sociálnej politiky; opatrenia na zlepšenie hygieny pri práci a  pracovného prostredia; opatrenia, ktoré sa týkajú najmenej desiatich zamestnancov; opatrenia, ktoré sa týkajú platových, sociálnych, zdravotných a kultúrnych záujmov zamestnancov vrátane rozpisu použitia platových prostriedkov a ich zmien, ako aj organizačných zmien, za ktoré sa považuje obmedzenie  činnosti ministerstva alebo jeho časti, zlúčenie, splynutie, rozdelenie alebo zmena právnej formy ministerstva; opatrenia, ktoré sa týkajú využitia rekreačných a sociálnych zariadení, opatrenia na predchádzanie vzniku úrazov a chorôb z povolania a na ochranu zdravia zamestnancov; a to odborovému zväzu alebo podľa povahy veci povereným funkcionárom  príslušnej základnej odborovej organizácii. Za včasné predloženie návrhov opatrení sa považuje lehota spravidla 14 dní pred predpokladanou účinnosťou príslušných návrhov; tým nie sú dotknuté lehoty uvedené v Zákonníku práce.

2. Na   účely  uvedené v odseku 1 ministerstvo poskytne odborovému zväzu a podľa povahy veci príslušnej základnej odborovej organizácii potrebné informácie, konzultácie a doklady, a to bez zbytočného odkladu od ich vyžiadania, aby prerokovanie splnilo svoj účel. V rámci možností sa bude prihliadať na stanoviská odborových organizácií. Ak vzniknú zásadné rozpory v procese prerokovania, budú predmetom osobitného rokovania príslušných zástupcov ministerstva a odborového zväzu s cieľom čo najprijateľnejšie riešiť a  vysvetliť dôvody rozdielnych názorov pred prijatím rozhodnutia. Predchádzajúca veta platí primerane aj pre poverených funkcionárov vo  vzťahu k základným odborovým organizáciám. 

3. Ministerstvo na požiadanie písomne informuje raz ročne odborový zväz o zásadných otázkach rozvoja činnosti. Prehľad čerpania platových prostriedkov zamestnancov s uvedením čerpania jednotlivých zložiek platu predloží ministerstvo odborovému zväzu raz za štvrťrok. Na požiadanie odborového zväzu poskytne tieto informácie aj mimoriadne a v štruktúre podľa jeho požiadaviek tak, aby odborový zväz mohol zaujať kvalifikované stanoviská k týmto otázkam. Toto ustanovenie platí primerane aj pre poverených funkcionárov vo vzťahu k  základným odborovým organizáciám vrátane čerpania sociálneho fondu zamestnancov.

4. Odborový   zväz   pri uplatnení  svojej  kontrolnej  právomoci  v oblasti  dodržiavania pracovnoprávnych predpisov vrátane platových a dodržiavania záväzkov vyplývajúcich z kolektívnej zmluvy vyššieho stupňa a zmluvy má právo vyžadovať od ministerstva potrebné a možné informácie  a podklady, podávať návrhy na zlepšovanie pracovných podmienok a vyžadovať od príslušného funkcionára a od orgánu jemu nadriadenému, aby dali pokyn na odstránenie zistených nedostatkov. Odborový zväz bude o plánovanej kontrole, o požadovaných podkladoch a informáciách a o potrebnej súčinnosti informovať  ministerstvo najneskôr päť pracovných dní vopred vrátane osôb, ktoré ju vykonajú. Výsledky kontroly prerokuje s ministerstvom najneskôr do piatich dní po skončení kontroly. Ak ministerstvo neposkytne súčinnosť na prerokovanie výsledkov kontroly , doručením zápisnice o kontrole sa tento výsledok považuje za prerokovaný. Toto ustanovenie platí primerane aj pre základné odborové organizácie vo vzťahu k povereným funkcionárom.

III. časť

Odmeňovanie
1. Okruh pracovných činností vykonávaných zamestnancami, ktorým sa môže určiť tarifný plat podľa príslušnej stupnice platových taríf v rámci rozpätia najnižšej platovej tarify a najvyššej platovej tarify platovej triedy, do ktorej je príslušný zamestnanec zaradený nezávisle od dĺžky započítanej praxe podľa § 7 ods. 4 zákona č. 553/2003 Z. z. dohodne poverený funkcionár s príslušnou základnou odborovou organizáciou. Okruh pracovných činností uvedených v prvej vete sa vzťahuje na zamestnancov, ktorí vykonávajú podľa § 5 ods. 4 zákona č. 553/2003 Z. z. pracovné činnosti remeselné, manuálne alebo manipulačné s prevahou fyzickej práce. Celkové zvýšenie takto určených tarifných platov zamestnancov môže byť v priemere v príslušnom útvare (zariadení) najviac o 30 % vyššie, ako by boli tarifné platy týchto zamestnancov určené podľa zaradenia do platového stupňa.

2.  Osobné príplatky sa budú priznávať podľa týchto kritérií:

a)  počas skúšobnej doby možno priznať osobné príplatky výnimočne
b) za preukázané závažné alebo  opakované menej závažné  porušenie pracovnej disciplíny sa znížia osobné príplatky o viac ako 50 % na čas najviac troch kalendárnych mesiacov; toto kritérium možno opakovane uplatniť iba v prípade, že zároveň bola zamestnancovi daná výpoveď podľa § 63 ods. 1, písm. d) 4 bodu  § 63 ods.1 písm. e)  Zákonníka práce, 

c)  pri  menej  závažnom porušení pracovnej disciplíny možno znížiť osobné príplatky až o 50 % na čas najviac troch kalendárnych mesiacov; pri určení miery zníženia sa vždy bude prihliadať na doterajšiu pracovnú činnosť zamestnanca a charakter porušenia pracovnej disciplíny,

d) určenie objemu platových prostriedkov na osobné príplatky sa bude vykonávať na jednotlivé prvky organizačnej zložky v rovnakej percentuálnej výške, pričom sa bude vychádzať z percentuálneho vyjadrenia výšky osobných príplatkov za organizačnú zložku vo vzťahu k súhrnu priznaných tarifných platov na základe plánu použitia platových prostriedkov zamestnancov; úprava limitov vyčlenených na jednotlivé prvky organizačnej zložky sa bude vykonávať podľa vývoja čerpania platových prostriedkov a prípadných rozpočtových opatrení nadriadených zložiek, pričom primerane platí prvá veta tohto písmena, 

e)  osobné príplatky sa budú priznávať najmenej na čas troch kalendárnych mesiacov;  V prípade, ak nedôjde  k úprave limitov podľa písm. d) tohto článku, táto doba sa predlžuje o ďalšie tri kalendárne mesiace.

      Zamestnancom, na ktorých sa nevzťahujú ustanovenia písmen a), až  c), sa priznávajú osobné príplatky najmenej vo  výške 70 % priemeru osobných príplatkov za organizačnú zložku  vo vzťahu k súhrnu priznaných tarifných platov zamestnancov na základe plánu použitia platových prostriedkov; vychádza sa pritom z priznaného tarifného platu toho ktorého zamestnanca.

3. Bližšie podmienky priznávania osobných príplatkov môže dohodnúť poverený funkcionár  so základnou odborovou organizáciou.

4. Platová kompenzácia za sťažený výkon práce podľa § 11 zákona č. 553/2003 Z. z. sa zamestnancovi určuje mesačne pevnou sumou zaokrúhlenou na 50 euro centov nahor v rámci rozpätia

a) pri vykonávaní pracovných činností zaradených do tretej kategórie  20% až 35,2 % platovej tarify prvého platového stupňa prvej platovej triedy základnej stupnice platových taríf

b) pri vykonávaní pracovných činností zaradených do štvrtej kategórie 20% až 42% platovej tarify prvého platového stupňa prvej platovej triedy základnej stupnice platových taríf.

    Ak zamestnanec vykonáva rôzne pracovné činnosti, ktoré sú zaradené do tretej kategórie alebo do štvrtej kategórie, patrí mu platová kompenzácia za sťažený výkon práce najmenej na spodnej hranici rozpätia určeného pre štvrtú kategóriu.  

5. Orgánom  verejného zdravotníctva na účely porovnávania činnosti a vydávania rozhodnutí o riziku práce podľa zákona č. 355/2007 Z. z. o ochrane podpore a rozvoji verejného zdravotníctva a o zmene a doplnení niektorých zákonov v znení  zákona č. 140/2008 Z. z. je Vojenský ústav hygieny a epidemiológie Bratislava.

6. Konkrétnu výšku platovej kompenzácie za sťažený výkon práce v rámci rozpätia podľa odseku 4  dohodne poverený funkcionár so základnou odborovou organizáciou

7. Zamestnancom,  ktorí v dvojzmennej, trojzmennej alebo nepretržitej prevádzke majú rozvrhnutý pracovný čas tak, že prácu vykonávajú striedavo vo všetkých zmenách, patrí príplatok za zmennosť :
a)   2,1 až   8 % v dvojzmennej prevádzke,

b)   8,1 až 13 % v trojzmennej prevádzke,

c) 13,1 až 16,7 % v nepretržitej prevádzke

     z platovej tarify prvého platového stupňa prvej platovej triedy základnej stupnice platových taríf.

8. Príplatok za zmennosť sa určí pevnou sumou zaokrúhlenou na 50 euro centov nahor. Príplatok za zmennosť v rovnakom rozpätí patrí aj zamestnancom, ktorí prácu vykonávajú v jednozmennej prevádzke, ak ich pracovný čas je rozvrhnutý nerovnomerne.   

9. Podrobnejšie podmienky poskytovania odmien podľa § 20 zákona č. 553/2003 Z. z.:

a)  za pracovné zásluhy pri dosiahnutí 50 rokov veku patrí zamestnancovi odmena vo výške jeho funkčného platu. 

b)  za poskytnutie  osobnej pomoci pri zdolávaní požiaru alebo mimoriadnej udalosti, pri   likvidácii a odstraňovaní ich následkov, pri ktorých môže dôjsť k ohrozeniu života, zdravia alebo majetku môže byť zamestnancovi priznaná odmena až do výšky dvojnásobku jeho funkčného platu,

c) za splnenie mimoriadnej pracovnej úlohy alebo osobitne významnej pracovnej úlohy              alebo vopred určenej cieľovej pracovnej úlohy, príp. jej ucelenej etapy môže byť zamestnancovi priznaná odmena až do výšky dvojnásobku jeho funkčného platu,

d) za kvalitné vykonávanie pracovných činností alebo za vykonávanie práce presahujúcej rámec pracovných činností vyplývajúcich z dohodnutého druhu práce môže byť zamestnancovi priznaná odmena až do výšky dvojnásobku jeho funkčného platu.
     Súhrn  odmien podľa  písm. c) a d) však nesmie v kalendárnom roku  presiahnuť výšku trojnásobku funkčného platu zamestnanca, ktorému odmena bola priznaná. 

10. Zamestnancovi,  ktorého  poverený funkcionár zaradil do  plánu vyrozumenia, a ktorý je povinný v stave bezpečnosti vedúcemu zamestnancovi hlásiť miesto pobytu a spôsob vyrozumenia mimo pracovného času pri výkone práce vo verejnom záujme, v stave bezpečnosti pripravovať sa na plnenie osobitných úloh, ktoré bude plniť pre obdobie krízovej situácie a byť pripravený dostaviť sa určeným spôsobom na plnenie osobitných úloh v období krízovej situácie, patrí mesačne náhrada za pohotovosť pri zabezpečovaní opatrení v období krízovej situácie vo výške 15 % platovej tarify prvého platového stupňa prvej platovej triedy základnej stupnice platových taríf. Suma náhrady sa zaokrúhľuje na 50 euro centov nahor.

11. Plat zamestnanca je splatný pozadu za mesačné obdobie; za rovnaké obdobie je splatná aj náhrada za pracovnú pohotovosť a náhrada za pohotovosť. Výplatný termín platu je 10. deň nasledujúceho kalendárneho mesiaca. Ak tento deň pripadne na deň nepretržitého odpočinku v týždni alebo na sviatok, plat sa vypláca v najbližší predchádzajúci pracovný deň. 

12. Zmluvné strany sa dohodli, že preddavok na plat sa v súvislosti s plošným zavádzaním bezhotovostného spôsobu vyplácania platu nebude vyplácať. Odborový zväz sa zaväzuje, že na zabezpečenie dodržiavania zákona o ochrane osobných údajov bude účinne napomáhať pri zavádzaní bezhotovostného spôsobu výplaty platu pre všetkých zamestnancov.  

13. Ministerstvo zabezpečí na základe písomnej žiadosti zamestnanca zasielanie častí platu             na jeden účet, vo výnimočných prípadoch na dva účty v banke alebo v pobočke zahraničnej banky v Slovenskej republike.

14. Zmluvné strany sa dohodli, že platová politika ministerstva bude vychádzať z toho, aby bol zabezpečený každoročne reálny rast platov; tento postup nie je záväzný pri individuálnom priznávaní platu zamestnancom. 

IV.  časť 

Pracovnoprávne vzťahy

  1. Poverení  funkcionári budú predkladať na požiadanie príslušnej základnej odborovej organizácii správy o dohodnutých pracovných pomeroch do 10. dňa nasledujúceho kalendárneho mesiaca.

  2. Výpoveď alebo okamžité skončenie pracovného pomeru, ktoré je ministerstvo povinné pod sankciou neplatnosti vopred prerokovať s orgánom základnej odborovej organizácie, predloží  v dostatočnom časovom predstihu, t. j. do 10 dní, aby príslušný orgán základnej odborovej organizácie mohol zaujať kvalifikované stanovisko. Príslušný orgán základnej odborovej organizácie zvolá v prípade potreby mimoriadne zasadnutie do siedmich dní od prijatia podnetu vedúceho zamestnanca.

  3. Pracovný čas sa rozvrhuje rovnomerne na päť pracovných dní v týždni. Pre pracovné činnosti, pre ktoré sa uplatní nerovnomerné rozvrhnutie pracovného času na jednotlivé týždne, najviac však na štyri mesiace, dohodne úpravu so základnou odborovou organizáciou poverený funkcionár v súlade s nariadením ministra. Ustanovenie druhej vety platí aj na určenie začiatku a konca pracovného času, rozvrhu pracovných zmien, začiatku a konca prestávok na odpočinok a na jedlo, ako aj na určenie okruhu pracovných činností, ktorých sa zamestnancom do pracovného času započítava 15 minút ako čas potrebný na osobnú očistu po skončení práce.

  4. Ak to prevádzkové dôvody dovoľujú zaviesť pružný pracovný čas a  väčšina  zamestnancov na jednom pracovisku  o to prejaví záujem, poverený funkcionár v súlade s nariadením ministra zavedie pružný pracovný čas podľa § 88 Zákonníka práce a zverejní to vo svojom rozkaze.

  5. Ministerstvo sa zaväzuje, že uvoľnené alebo novovytvárané pracovné miesta bude obsadzovať prednostne svojimi zamestnancami, ak o také miesto prejavia záujem a budú spĺňať predpoklady podľa zákona č. 552/2003 Z. z. 

6. Pracovný čas zamestnanca je 37 a ½ hodiny týždenne, u zamestnanca, ktorý má pracovný čas rozvrhnutý tak, že pravidelne vykonáva prácu striedavo v oboch zmenách v dvojzmennej prevádzke je 36 a ¼ hodiny týždenne a u zamestnanca, ktorý má pracovný čas rozvrhnutý tak, že pravidelne vykonáva prácu striedavo vo všetkých zmenách v trojzmennej prevádzke alebo v nepretržitej prevádzke, je 35 hodín týždenne. Pracovný čas zamestnanca, ktorý vykonáva činnosti vedúce k ožiareniu zdrojom ionizujúceho žiarenia kategórie A v kontrolovanom pásme pracoviska so zdrojmi ionizujúceho žiarenia, a zamestnanca, ktorý pracuje s dokázaným chemickým karcinogénom pri pracovných procesoch s rizikom chemickej karcinogenity, je najviac 33 a 1/2 hodiny týždenne.
7. Základná výmera dovolenky zamestnancov sa zvyšuje o jeden týždeň nad rozsah ustanovený v § 103 ods. 1 až 3 Zákonníka práce.

V. časť

Sociálna oblasť

1. Ministerstvo  sa  zaväzuje, že podľa prevádzkových možností umožní  poskytovanie stravovania vo vlastných stravovacích zariadeniach nepracujúcim dôchodcom – bývalým zamestnancom,  ktorí odišli do dôchodku z organizačných prvkov, na ktoré sa vzťahuje táto zmluva. Ministerstvo zabezpečí zamestnancom, ktorých pracovná zmena trvá viac ako 11 hodín poskytnutie ďalšieho teplého hlavného jedla za dve takto odpracované zmeny prostredníctvom právnickej osoby alebo fyzickej osoby, ktorá má oprávnenie sprostredkovať stravovacie služby (gastrolístky). 

2. Zamestnancom bude poskytované stravovanie aj 

a)
počas čerpania dovolenky zamestnanca  
b)    počas prekážky v práci podľa § 141 Zákonníka práce.  
3. Zmluvné strany sa dohodli, že pri sprostredkovateľskej forme stravovania (gastrolístky) bude nominálna hodnota stravného lístka minimálne 2,66 €. Pri priamej zmluvnej forme stravovania vo verejných stravovacích zariadeniach (reštaurácie) bude nominálna hodnota stravného lístka minimálne 2,66 €, v prípade podmienok na poskytovanie teplého jedla bude táto forma uprednostňovaná pred sprostredkovateľskou formou stravovania.

4. Ministerstvo prerokuje s  odborovým zväzom opatrenia zamerané  na  starostlivosť o kvalifikáciu zamestnancov, jej prehlbovanie a zvyšovanie. Zmluvné strany sa dohodli, že v rámci nevyhnutnosti zavedenia systému celoživotného vzdelávania umožní ministerstvo  zvýšenie kvalifikácie podľa ustanovení § 155 Zákonníka práce zamestnancom, ktorí o zvýšenie kvalifikácie prejavia záujem, v súlade s plánom personálneho rozvoja ministerstva.  

5. Zmluvné strany sa dohodli na prídele do sociálneho fondu vo výške 1,5 % zo súhrnu hrubých platov zúčtovaných zamestnancom na výplatu za kalendárny rok. Zo sociálneho fondu bude poskytnutý príspevok odborovému zväzu na úhradu nákladov vynaložených na spracovanie analýz a expertíz alebo iných služieb nevyhnutných na realizáciu kolektívneho vyjednávania vo výške 0,05% zo súhrnu hrubých platov zúčtovaných zamestnancom, na ktorých sa vzťahuje táto zmluva. Príspevok bude poskytovaný polročne, a to do 30. dňa po skončení 2. štvrťroku, konečné zúčtovanie poskytnutia príspevku za rok bude vykonané do 31. januára nasledujúceho roku. 

6. Zmluvné strany sa dohodli, že zo sociálneho fondu budú poskytované príspevky 

    a) na zabezpečenie  stravovania  nad  rozsah  ustanovený  osobitným  zákonom  vo výške 
         50 % z vytvoreného sociálneho fondu,

    b) na služby, ktoré zamestnanec využíva na regeneráciu pracovnej sily, na dopravu do zamestnania a späť, vo výške 30 % z vytvoreného sociálneho fondu, 

    c) na sociálnu výpomoc, na rekreácie, na ďalšiu realizáciu podnikovej sociálnej politiky v oblasti starostlivosti o zamestnancov vo výške 20 % z vytvoreného sociálneho fondu.        

7.  Ak nebude možné vyčerpať prostriedky, vyčlenené na príspevky podľa odseku 6 písm. b),   možno ich použiť na príspevky podľa odseku 6 písm. c).

8. Podrobnosti o rozsahu a zásadách poskytovania príspevkov podľa odseku 6 dohodne poverený  funkcionár so základnou odborovou organizáciou.   

9. Zmluvné strany sa dohodli, že ministerstvo v súlade s § 141 ods. 3 Zákonníka práce poskytne ďalšie pracovné voľno s náhradou platu  zamestnancovi v celkovom rozsahu troch pracovných dní v kalendárnom roku z dôvodov uvedených v § 141 ods. 2 Zákonníka práce, alebo z iných vážnych dôvodov, najmä na zariadenie dôležitých osobných, rodinných a iných vecí, ktoré nemožno vybaviť mimo pracovného času. O poskytnutí ďalšieho pracovného voľna rozhoduje najbližší vedúci s ohľadom na plnenie úloh organizácie, ktorý zároveň vedie evidenciu jeho čerpania.
10. Ministerstvo  bude vyplácať náhradu príjmu počas dočasnej pracovnej neschopnosti       zamestnanca do desiateho dňa dočasnej pracovnej neschopnosti vo výške 80 % denného vymeriavacieho základu určeného podľa § 55 zákona  č. 461/2003 Z. z. o sociálnom poistení v znení neskorších predpisov a to od štvrtého dňa dočasnej pracovnej neschopnosti. Ak dočasná pracovná neschopnosť bude trvať viac ako desať dní, bude ministerstvo vyplácať náhradu príjmu vo výške uvedenej v predchádzajúcej vete od prvého dňa dočasnej pracovnej neschopnosti.

11. Ministerstvo bude prispievať zamestnancom na doplnkové dôchodkové sporenie vo výške 2 % z objemu zúčtovaných platov, pričom výška príspevku jednotlivým zamestnancom, ktorí sa do doplnkového dôchodkového sporenia zapoja, bude 2 % z ich zúčtovaných platov za podmienky, že príspevok zamestnanca bude najmenej v rovnakej výške ako príspevok ministerstva. 

12. Zamestnancom, ktorí vykonávajú práce zaradené na základe rozhodnutia  orgánov verejného zdravotníctva do kategórie  tretej alebo kategórie  štvrtej, bude ministerstvo poskytovať príspevok vo výške 4 % ich zúčtovaných platov za podmienky, že príspevok zamestnancov bude najmenej vo výške 2 % ich zúčtovaných platov. Ak podmienky zo strany zamestnancov uvedené skôr nebudú splnené, ministerstvo bude poskytovať príspevok len zamestnancom vykonávajúcim práce zaradené do kategórie  tretej alebo kategórie  štvrtej   vo výške 2 % z ich zúčtovaných platov.

VI. časť
Podmienky poskytovania ďalšieho odstupného a odchodného 
1. Odstupné patriace zamestnancovi na základe iných právnych dôvodov (Zákonník práce, Kolektívna zmluva vyššieho stupňa)  sa zvyšuje o dvojnásobok funkčného platu.
2. Odchodné patriace zamestnancovi na základe iných právnych dôvodov (Zákonník práce, Kolektívna zmluva vyššieho stupňa) sa zvyšuje o dvojnásobok funkčného platu.
3. Ak zamestnanec po skončení pracovného pomeru nastúpi do pracovného pomeru k tomu istému ministerstvu alebo k jeho právnemu nástupcovi pred uplynutím času určeného podľa poskytnutého odstupného, odstupné alebo jeho pomerná časť mu nepatrí a je povinný ho vrátiť. Pomerná časť odstupného sa určí podľa počtu dní od opätovného nástupu do pracovného pomeru do uplynutia času vyplývajúceho  z poskytnutého odstupného, to isté platí, ak zamestnancovi bolo vyplatené odstupné v inej rozpočtovej alebo príspevkovej organizácii v pôsobnosti ministerstva. 

4. Na odstupné podľa odsekov 1 až 3 nevzniká nárok, ak bolo toto odstupné v minulosti už vyplatené pri skončení pracovného pomeru s ministerstvom alebo s inou rozpočtovou alebo príspevkovou organizáciou ministerstva.

VII. časť

Záverečné ustanovenia

1. Zmluvné   strany   môžu  navrhnúť rokovanie o zmene alebo doplnení zmluvy,  o návrhu  je druhá zmluvná strana povinná rokovať do 15 dní  od doručenia návrhu.
2.  Zmenu alebo doplnenie možno vykonať formou písomného dodatku ku zmluve.

3. Ministerstvo oboznámi so znením  zmluvy obvyklým spôsobom poverených funkcionárov.

4. Odborový zväz oboznámi so znením zmluvy zamestnancov prostredníctvom základných organizácií.

5. Zmluva nadobudne účinnosť 1. januára 2009 a jej platnosť skončí 31. decembra 2009.

V  Bratislave  dňa  29. decembra 2008
           Jaroslav BAŠKA  v. r.                                                      Marián LACKO  v. r.
_______________________________                         ______________________________

 minister obrany Slovenskej republiky

       predseda  Slovenského odborového

